Aandele-mening: South32 Ltd - Mangaan benadeel waardasie | Netwerk24
Aandele-mening: South32 Ltd - Mangaan benadeel waardasie
Deur Moxima Gama 24 Julie 2020 05:04
South32 se mangaanmyn in die Noord-Kaap
South32, wat in 2015 uit BHP ontknoop is, het in ’n onlangse kwartaalverslag gesê hy verwag sy mangaanbates vir die fiskale jaar geëindig Desember 2020 sal met $109 miljoen (R1,8 miljard) verswak. Dit is in reaksie op die Covid-19-pandemie wat die wêreld-ekonomie teister. Mangaan word gebruik as ’n versterkingsbestanddeel in die vervaardiging van staal.
Hy verwag ook om ’n eenmalige voorbelaste herstruktureringskoste by sy Metalloys-legeringsmelter in Vereeniging van ongeveer $7 miljoen aan te kondig. Die aandeelprys is onveranderd, terwyl dit steeds op die boonste helling van sy langtermynbeerkanaal verhandel.
Hy het hom bewys as ’n konsekwente kontantskeppende onderneming, met die sterkste balansstaat in die sektor en ’n dividendopbrengs van 3,25%.
Met ’n markkapitalisasie van R124 miljard is South32 ’n globaal gediversifiseerde metaal- en mynmaatskappy met bedrywighede in Australië, Suider-Afrika en Suid-Amerika.
Hy het hom bewys as ’n konsekwent kontantskeppende onderneming, met die sterkste balansstaat in die sektor en ’n dividendopbrengs van 3,25%. Hy het met die verloop van jare vinnig gevorder deur koste by onwinsgewende bedrywighede te snoei om so sy skuld te verminder.
Opwaarts deur 2 665c per aandeel sal beteken dat South32 deur die boonste helling van sy kanaal gebreek het; wees bereid om lank te gaan. ’n Positiewe uitbreking bokant 2 970c (gaan lank), kan beteken dat die aandeel uiteindelik besig is om op pad na sy absolute hoogtepunt van 4 480c te herstel. Indien South32 groot weerstand by 2 665c ondervind, moet jy nie lank gaan nie. ’n Ommeswaai deur 2 280c kan die beerkanaalsteun tot by 1 635c verleng.
Meer oor: South32 | Finweek | Aandele Mening